મારા ફાધર સંપૂર્ણ સિંહે. ૧૯૪૭માં ભારત-પાકિસ્તાનના ભાગલા વખતે થયેલાં કોમવાદી હુલ્લડોમાં મેં મારાં માતા-પિતા સહિત અન્ય સ્વજનોને ગુમાવી દીધાં હતાં. એ વખતે અમે પાકિસ્તાનના મુઝફરપુર જિલ્લાના ગોવિંદપુરા નામના ગામમાં રહેતા હતા. પાર્ટિશન દરમ્યાન બન્ને દેશોમાં જબરદસ્ત મારામારી અને કાપાકાપી ચાલતી હતી. કોમવાદી સંજોગોમાં કેટલાક કટ્ટરવાદીઓએ અમારા ઘર પર હુમલો પણ કર્યો હતો. એ વખતે હું બહાર હતો. મને અત્યારે પણ એ દૃશ્ય યાદ છે કે અમારું એ ઘર જલાવી નાખવામાં આવ્યું હતું અને મારા પરિવારના લોકોને કાપવા માટે બધા તલપાપડ હતા. બાબુજી સૌને લઈને ઘરમાં ઉપર ચડી ગયા હતા. હું બહારથી આવ્યો અને ઘરને સળગતું જોઈને ઘર તરફ ભાગ્યો. એ વખતે ઉપરના માળની બારીમાંથી બાબુજી મને જોઈ ગયા અને તેમણે બારીમાંથી જ મને બૂમ પાડીને ભાગવાનું કહ્યું. એ શબ્દો હતા ‘ભાગ મિલ્ખા, ભાગ...’ એ શબ્દો મને આખી જિંદગી યાદ રહેવાના છે. આ જ શબ્દોએ મને દોડવાની તાકાત આપી હતી. એ વખતે બોલાયેલા એ શબ્દો મારા ફાધરના મેં સાંભળેલા આખરી શબ્દો હતા.